<classify> Mchezo huo utakuwa na presha kubwa kwa Yanga na hata mahasimu wao wanaoutazama kwa jicho la tatu, wakiombea watani zao wapoteze ili kuendelea na mikakati yao ya kujiweka sehemu nzuri ya kuliwania taji la ubingwa wa ligi.Yanga imetoka kushinda mchezo mwingine wa ligi hiyo dhidi ya Mwadui uliochezwa Jumatano, ambapo ilipata ushindi wa mabao 2-1 na kuwasogeza kwa pointi 56 karibu na Simba waliopo kileleni wenye pointi 57, huku Azam FC ikishika nafasi ya tatu ikiwa na pointi 55.Mchezo huo una umuhimu mkubwa kwa Yanga kushinda kujiweka karibu na utetezi wa taji hilo la ligi. Mchezo wao wa raundi ya kwanza dhidi ya wakata miwa hao wa Turiani Morogoro walishinda mabao 2-0.Wanakutana na Mtibwa ambao wametoka kufungwa na Azam bao 1-0 na huenda hasira zao wakazimalizia kwa Yanga kuhakikisha wanapata ushindi. Na hata kama Mtibwa itafungwa bado ipo katika nafasi nzuri haiwezi kushuka daraja, isipokuwa huenda wakatafuta nafasi ya kuifunga Yanga kwa ajili ya kujenga heshima.Iwapo Yanga itaruhusu kufungwa au kutoka sare itakuwa ni furaha kwa Simba ambao wamekuwa kileleni mwa msimamo kwa siku kadhaa. Lakini Yanga ikishinda basi itairudisha Simba hadi nafasi ya pili kabla ya mchezo wao wa kesho Jumapili.Baada ya mchezo huo Yanga itakuwa na safari ya kuelekea Misri kesho kwa ajili ya mchezo wa marudiano Ligi ya Mabingwa Afrika dhidi ya Al Ahly utakaochezwa Aprili 20, mwaka huu.Mchezo mwingine utakaochezwa leo ni Coastal Union dhidi ya JKT Ruvu kwenye uwanja wa Mkwakwani jijini Tanga. Coastal Union ndio inashikilia mkia ikiwa na pointi 19 katika michezo 26 iliyocheza.Timu hii ipo kwenye wakati mgumu wa kushuka daraja licha ya kuwa hivi karibuni iliitoa Simba katika Kombe la Shirikisho FA kwa jumla ya mabao 2-1. Kocha wa Coastal Union, Ally Jangalu alisema hivi karibuni kuwa licha ya timu yake kufanya vibaya katika michezo iliyopita, imerudi na nguvu mpya na sasa ni mwendo wa ushindi kuanzia mchezo wa leo.Hata JKT Ruvu haiko katika nafasi nzuri inashika nafasi ya 13 ikiwa na pointi 24 katika michezo 24 iliyocheza. Kwa nafasi yake yupo hatarini kushuka daraja. Mchezo mwingine utazikutanisha Ndanda FC dhidi ya Kagera Sugar kwenye uwanja wa Nangwanda Sijaona.Ndanda inashika nafasi ya tisa ikiwa na pointi 30 na Kagera Sugar inashika nafasi 12 ikiwa na pointi 25. Timu zote hizo zinahitaji ushindi kuziondoa kwenye hatari ya kushuka daraja la sivyo, hatari inawakaribia. I  <topic>: MICHEZO 